
1.
Innledning

Oppgaven er tredelt. Del I og del II omhandler sivilprosess, mens del III omhandler strafferett og straffeprosess. 

Arbeidsmessig antar jeg at del I og del II til sammen vil ta to tredeler av tiden, mens del III vil ta en tredel av tiden.

Av de to sivilprosessdelene er del I i utgangspunktet noe mer omfattende enn del II. Del II har imidlertid etter mitt skjønn en klart høyere vanskelighetsgrad.

I det følgende skal jeg gjennomgå oppgaven og påpeke hvilke problemstillinger den reiser og angi hvordan de etter min mening må løses.

2.
Del I

Prinsipalt påstår Holm v/advokat Marte Kirkerud søksmålet avvist fordi Hjem-Is AS ikke hadde drevet isproduksjon så lenge at selskapet hadde oppnådd beskyttelse etter varemerkeloven § 2.

Denne anførselen kan åpenbart ikke føre frem. Spørsmålet om Hjem-Is AS har oppnådd beskyttelse etter varemerkeloven § 2, er et materielt spørsmål, som selskapet har krav på å få realitetsbehandlet. Ved avgjørelsen av om saken skal fremmes, må saksøkerens pretensjon legges til grunn. Søksmålet kan derfor ikke avvises på dette grunnlag.

Subsidiært påstår Holm avvisning fordi Hjem-Is AS hadde ervervet foretaksnavnet gjennom en overdragelsesavtale som er ugyldig.

Heller ikke denne anførsel kan føre frem. Også spørsmålet om hvem som er innehaver av den rett som gjøres gjeldende ved søksmålet, hører til sakens realitet, jf. Høyesteretts kjæremålsutvalgs kjennelse 22. april 2005 (HR-2005-00656-U) avsnitt 21. Ved avgjørelsen av om saken skal fremmes, er det saksøkerens pretensjon som må legges til grunn.

Atter subsidiært påstår Holm avvisning fordi begge punkter i den påstand Hjem-Is AS har nedlagt, er for upresise til at saken kan fremmes.

Det søksmål som er anlagt, er anlagt som et fastsettelsessøksmål. Det blir da tvistemålsloven § 54 som blir avgjørende for om saken skal fremmes. Etter denne bestemmelse må saken gjelde en ”rettighet” eller et ”rettsforhold”.

Påstandens punkt 1 går ut på at Holm Isprodukters bruk av ”Hjemmets is” som varekjennetegn er rettsstridig. Som påpekt av Skoghøy: Tvistemål, 2. utgave (2001), side 282, har det tidligere til dels vært hevdet at man ikke kan anlegge søksmål med påstand om at noe er rettsstridig, da man ikke kan få dom for at vilkårene for en rettsfølge er oppfylt. Dette synspunktet må imidlertid nå anses definitivt forlatt. I Rt. 2001 side 1505 (Veivesenets Arbeiderforening) ble det gjort forsøk på å gjenopplive den gamle lære, men dette forsøket ble nokså kontant avvist av Høyesterett.

Påstandens punkt 2 går ut på at dersom Holm Isprodukter ikke opphørte med den ulovlige kjennetegnsbruken, ville foretaket bli erstatningsansvarlig.

Det fremgår av tvistemålsloven § 54 at et fastsettelsessøksmål må gjelde om en rettighet eller et rettsforhold er til eller ikke er til. Loven gir ikke adgang til å anlegge søksmål om hypotetiske forhold.

Slik påstandens punkt 2 er utformet, gjelder den et hypotetisk spørsmål. Denne del av søksmålet må derfor avvises.

Enkelte kandidater vil kanskje ta opp spørsmålet om Hjem-Is AS kan endre påstanden til å gjelde erstatning for den tid som er gått. Det må være adgang for retten til å drive veiledning på dette punkt. Hvis Hjem-Is AS mente å kreve erstatning for den tid som er gått, men har vært uheldig med å formulere påstanden, er det i tilfelle tale om prosessuell veiledning, jf. tvistemålsloven §§ 87 og 97. Hva selskapet har ment, bør retten sørge for å få avklart. Det kan imidlertid ikke kreves at kandidatene går inn på denne problemstillingen.

Endelig krever Holm saken avvist fordi Holm Isprodukter ikke kunne være part i saken.

Det er sikker rett at et enkeltpersonsforetak ikke har partsevne, jf. Rt. 2000 side 1169. Hvorvidt foretaket er registrert i Foretaksregisteret eller ikke, spiller i denne sammenheng ingen rolle. Søksmålet kan derfor ikke anlegges mot Holm Isprodukter, men mot innehaveren – Lars Holm – personlig.

For det tilfellet at retten skulle komme til at søksmålet måtte anlegges mot Holm personlig, bad advokat Ås om å få rette angivelsen av saksøkte.

Det fremgår av tvistemålsloven § 97 at uforsettlig feil bør tillattes rettet. For at en feil skal være forsettlig, må parten eller hans prosessfullmektig (1) være klar over hva de har gjort, og (2) være klar over eller anse det overveiende sannsynlig at det de har gjort, er feil etter tvistemålsloven. Forsettet må med andre ord også omfatte det rettslige. Det at prosessfullmektigen burde ha visst bedre, er ikke tilstrekkelig.

I den foreliggende sak må det klart legges til grunn at feilen er uforsettlig.

Før Rt. 1991 side 761 var det i rettspraksis stort sett lagt til grunn at tvistemålsloven § 97 ikke gir adgang til å rette partsbetegnelse. Etter denne avgjørelsen at også partsbetegnelse kan rettes så lenge tvistens identitet er i behold, jf. Skoghøy, op.cit. side 446-447.

I det foreliggende tilfellet dreier uenigheten seg om hvorvidt enkeltpersonsforetak har partsevne. Dette er et rent prosessuelt spørsmål som ikke medfører noen endring i tvistens identitet.

Til tross for at § 97 bruker ordet ”bør”, er det på det rene at den pålegger domstolene en plikt til å tillate retting. I teorien har det vært fremholdt at det avgjørende må være hva god dommerskikk tilsier. Prosessreglene skal ikke fungere som en felle for folk, og i dette tilfellet må det være klart at partsbetegnelsen må tillates rettet.

3.
Del II

Del II omhandler rekkevidden av rettskraftvirkningen av den første dommen.

Det første spørsmål som det er naturlig å ta stilling til, er om det har noen betydning for rettskraften at tingretten ved en feil tillot søksmålet fremmet til tross for at det var anlagt mot enkeltpersonsforetaket Holm Isprodukter, og ikke mot Lars Holm personlig.

Ut fra de opplysninger oppgaven inneholder, må det legges til grunn at det var Holm personlig som engasjerte advokat og som dermed opptrådte på vegne av saksøkte. Det vil av denne grunn være lite rimelig om tingrettens dom skal anses som en nullitet.

Høyesteretts kjæremålsutvalg har i kjennelse 30. mars 2005 (HR-2005-00487-U) avsnitt 18 lagt til grunn at dersom søksmål er anlagt mot et enkeltpersonsforetak, og dette inneholder innehaverens navn eller etternavn, må dommen til tross for at enkeltpersonsforetak ikke har partsevne, tillegges rettskraftvirkning.

Det må etter dette legges til grunn at tingrettens dom er bindende for Lars Holm.

Da spørsmålet om hvilke minimumskrav som skal stilles til en avgjørelse for at den skal ha rettskraftvirkning (Skoghøy, op.cit. punkt 17.3.3), ikke er pensum for masterstudentene, kan det ikke kreves at kandidatene får så mye ut av denne drøftelsen.

Det andre spørsmålet i oppgavens del II, er om tingrettens dom er bindende mot Holm Isprodukter AS.

Som utgangspunkt er en dom bare bindende for de som (formelt) var parter i saken. Det er imidlertid lagt til grunn i rettspraksis og teori og er forutsatt i tvangsfullbyrdelsesloven § 4-11 at dersom det ikke finnes grunnlag for godtroerverv, vil en dom også være bindende for den som senere erverver tvistegjenstanden (avledet rettskraft). Dette følger av at erververen som tredjeperson må finne seg i at dommen inneholder en bindende normering av rettsforholdet mellom de som var parter i saken..

Det fremgår av oppgaven at Holm Isprodukter AS er dannet ved omorganisering av det tidligere enkeltpersonsforetaket. Siden det da har overtatt enkeltpersonsforetakets rettigheter og plikter, må det da også finne seg i dommen. På grunn av det nære forhold mellom aksjeselskap og enkeltpersonsforetaket er det klart at det ikke finnes grunnlag for noe godtroerverv.

Konklusjonen må etter dette bli at dommen er bindende i forhold til Holm Isprodukter AS.

I den nye saken krever Hjem-Is AS at den rettskraftige tingrettsdommen skal legges til grunn for avgjørelsen av det erstatningskrav som selskapet har fremsatt.

Det er her tale om å benytte dommens positive rettskraft (prejudisialfunksjonen). Denne er ikke lovfestet, men er en naturlig videreføring av den negative rettskraft som følger av tvistemålsloven § 163 første ledd.

Anførselen fra Holm Isprodukter AS om at rettskraften ikke kan strekkes så langt at den omfatter prejudisielle rettsspørsmål, beror på en misforståelse av rettskraftreglene. Det er riktig at spørsmål som har karakter av prejudisielle rettsspørsmål i den første saken, ikke omfattes av rettskraften. I dette tilfellet vil imidlertid det som dannet en del av gjenstanden for den første saken – retten til å markedsføre iskrem under navnet ”Hjemmets is” – utgjøre et prejudisielt rettsspørsmål i sak nr. 2. Det er en sentral virkning av den positive rettskraft at avgjørelsen skal legges uprøvd til grunn dersom spørsmål som er rettskraftig avgjort, har karakter av prejudisielle rettsspørsmål i den nye saken.

Fra Holm Isprodukter AS er det anført at tingrettens dom i den første saken under enhver omstendighet ikke kan tillegges virkning for tiden forut for at den ble rettskraftig.

Det som blir rettskraftig avgjort, er rettsstillingen mellom partene på det tidspunkt saken ble tatt opp til doms. Etter det som er opplyst, ble den første saken tatt opp til doms 15. juni 2003. I den nye saken må retten for tiden etter dette tidspunkt legge uprøvd til grunn at Holm Isprodukter/Holm Isprodukter AS var uberettiget til å markedsføre iskrem under navnet ”Hjemmets is”.

For tiden forut for dette kan den tingrettsdom som er avsagt, ikke tillegges noen rettskraftvirkning. Dommen kan ikke gis tilbakevirkende kraft.

I det foreliggende tilfellet avsa tingretten ikke bare dom for at Holm Isprodukter var uberettiget til å markedsføre iskrem under navnet ”Hjemmets is”, men frifant også for det erstatningskrav som var fremsatt i den første saken, da det etter rettens mening ikke forelå noe ansvarsgrunnlag.

Som tidligere nevnt, skulle erstatningspåstanden i den første saken ha vært avvist fordi den gjaldt et hypotetisk rettsspørsmål. Det må være en forutsetning for rettskraft at dommen gjelder noe som det kunne ha vært avsagt dom for. Ved avgjørelsen av det nye erstatningskravet kan derfor den del av den første dommen som gjelder krav om erstatning, ikke tillegges noen rettskraftvirkning.

4.
Del III

I del III blir kandidatene bedt om å drøfte og ta stilling til ”de strafferettslige og straffeprosessuelle spørsmål som det foreliggende saksforhold gir opphav til”.

De spørsmål oppgaven reiser, er for det første om det foreligger grunnlag for straff for forsøk på grovt ran. Det springende spørsmål er om grensen mellom straffrie forberedelseshandlinger og straffbart forsøk er overskredet.

Straffeloven § 49 beskriver grensen for forsøksstraff ved ordene ”[h]andling hvorved dens [dvs. forbrytelsens] Udførelse tilsigtedes paabegynt”. Denne grense er nærmere beskrevet i Andenæs: Alminnelig strafferett, 5. utgave (2004), side 347.

I det foreliggende tilfellet har Peder Ås og Hans Tastad kommet svært langt i sine forberedelser. De har anskaffet våpen og skudd. Men for at det skal være grunnlag for forsøksstraff, må forberedelsene være kommet så langt at gjerningspersonen går løs på selve det forbryterske mål. Som Andenæs, op.cit. side 347 uttrykker det, må ”forberedelsenes og overveielsenes tid … være forbi, nå skrider han til verket”.

Ut fra de opplysninger som foreligger, kan man ikke si at Ås og Tastad har gått løs på å gjennomføre selve ranshandlingen. Konklusjonen må således bli at det ikke finnes grunnlag for å straffe for forsøk på grovt ran.

For det andre reiser oppgaven spørsmål om hvilke bevis som kan tillates ført.

Jeg behandler først lydbåndopptaket.

Det følger av forbudet mot plikt til selvinkriminering som er kommet eksplisitt til uttrykk i FN-konvensjonen om sivile og politiske rettigheter artikkel 14 nr. 3 bokstav g, og som er innfortolket i kravet om rettferdig rettergang i Den europeiske menneskerettskonvensjon artikkel 6 nr. 1, at siktede i en straffesak ikke har plikt til å forklare seg. For at retten til å forholde seg taus skal være reell, bestemmer straffeprosessloven § 232 første ledd at mistenkte før han blir avhørt under etterforskningen, skal gjøres kjent med hva saken gjelder, og at han ikke har noen plikt til å forklare seg. Nærmere regler om hvordan mistenkte skal avhøres, er gitt i påtaleinstruksen kap. 8.

I det foreliggende tilfellet har politiet forsøkt å omgå disse begrensningene ved å benytte seg av en tredjeperson – Ole Hansen – og utstyrt ham med en skjult båndopptaker. Etter min mening må denne fremgangsmåten klart være i strid med forbudet mot plikt til selvinkriminering, jf. Rt. 1999 side 1269 (Ullersmo-saken).

Det neste spørsmål er om lydopptaket kan benyttes som bevismiddel.

Siden opptaket har funnet sted ved brudd på forbudet mot plikt til selvinkriminering, er lydopptaket ulovlig ervervet. Det er imidlertid ikke ethvert ulovlig ervervet bevis som må avskjæres som bevismiddel. Dette beror på en totalvurdering av om bruken av beviset må anses som en fortsatt rettskrenkelse, grovheten av den krenkelse som ble begått ved ervervet av beviset, om vedkommende hadde plikt til å forklare seg, hvor alvorlig eller viktig saken er, og bevisverdien av beviset, jf. Rt. 1999 side 1269 på side 1272.

Retten til å nekte å forklare seg er et grunnleggende straffeprosessuelt prinsipp. I Ullersmo-saken ble dette brukt som avgjørende argument for å nekte beviset ført. Den kriminalitet som det var tale om å avdekke i den foreliggende sak, må imidlertid anses som noe mer alvorlig enn i Ullersmo-saken, hvor det var spørsmål om å lure den mistenkte til å tilså bistand til rømning fra fengsel. Konklusjonen må likevel etter min mening bli at lydbåndet i dette tilfellet må nektes benyttet som bevis i straffesaken.

Etter dette går jeg over til å behandle spørsmålet om de politiforklaringer hvor Ås og Tastad tilstod, skal kunne benyttes som bevismidler.

Disse tilståelsene har klart sammenheng med den overrumpling de ble utsatt for ved å bli presentert for de hemmelige lydopptakene. Dette taler for at også de bør nektes benyttet som bevis. De politiforklaringer de har avgitt, er imidlertid i seg selv i utgangspunktet tillatte bevismidler, jf. straffeprosessloven § 290. Selv om politiforklaringene er blitt til på noe irregulært vis, kan det etter min oppfatning ikke være tilstrekkelig grunn til å nekte politiforklaringene brukt som bevismidler. Det vil føre galt av sted om ulovlig eller kritikkverdige overrumplinger fra politiets side ved gjennomføring av avhør skal lede til at avhørene ikke kan benyttes. Regeloverholdelse fra politiets side må søkes oppnådd ved opplæring, holdningsskapende arbeid og eventuelt disiplinærreaksjoner mot vedkommende tjenestemenn.

Konklusjonen må etter dette bli at politiforklaringene må tillates benyttet.

5.
Avslutning
Som nevnt innledningsvis, antar jeg at del III av oppgaven arbeidsmessig tilsvarer en tredel av den totale oppgaven. Ved sensuren bør derfor sivilprosessdelen (del I og del II) telle to tredeler, mens strafferetts-/straffeprosessdelen (del III) bør telle en tredel.

Da del II har en noe høyere vanskelighetsgrad enn del I, antar jeg at del I og del II bør telle omtrent likt til tross for at del I er noe mer omfattende enn del II.

Son, 1. juni 2005

Jens Edvin A. Skoghøy

